แนะประชาชน “เช็คคน เช็ครถ เช็คบ้าน” ก่อนเดินทางช่วงเทศกาลสงกรานต์ เพื่อความปลอดภัยในชีวิตและทรัพย์สิน
พลตำรวจตรีหญิง วิชญ์ชยากร ณิชาบวร รองโฆษกสำนักงานตำรวจแห่งชาติ เปิดเผยข้อแนะนำสำหรับประชาชนก่อนเดินทางในช่วงเทศกาลสงกรานต์ 2565 เพื่อความปลอดภัยในชีวิตและทรัพย์สิน ด้วยการเช็คลิสต์ก่อนเที่ยว เริ่มด้วยการ “เช็คคน” หากทำหน้าที่ผู้ขับขี่ ต้องพักผ่อนนอนหลับให้เพียงพอ มีสติอยู่กับตัวตลอดเวลา ไม่ดื่มเครื่องดื่มที่มีแอลกอฮอล์ หรือเสพของมึนเมาต่างๆ และในสถานการณ์ที่การแพร่ระบาดของโรคโควิด-19 ยังไม่น่าไว้วางใจ ควรเตรียมหน้ากากอนามัย แอลกอฮอล์ล้างมือให้พร้อมและเพียงพอตลอดการเดินทาง ปฏิบัติตามมาตรการทางสาธารณสุขอย่างเคร่งครัด ต่อมาคือ “เช็ครถ” สภาพรถต้องพร้อมก่อนการเดินทาง ทั้งสภาพช่วงล่าง ระบบเบรก ระบบไฟส่องสว่าง รวมถึงแบตเตอรี่ เติมลมยางให้เหมาะสมกับยางรถยนต์และอื่นๆ ที่เกี่ยวกับรถสุดท้ายคือ “เช็คบ้าน” ทั้งการติดเหล็กดัด ติดตั้งกล้องวงจรปิด ติดสัญญาณกันขโมยและปิดล็อคประตูหน้าต่างให้แน่นหนาหลายชั้น เพื่อจำกัดโอกาสของมิจฉาชีพที่จ้องงัดบ้าน นอกจากนี้  ไม่ควรสั่งสินค้าออนไลน์ในช่วงไม่อยู่บ้าน หรือติดระบบตัดไฟอัตโนมัติ ให้เสมือนมีคนอยู่ในบ้านตลอดเวลา หรือจะเลือกฝากบ้านไว้กับเพื่อนบ้านญาติและตำรวจ เพื่อช่วยให้บ้านมีความปลอดภัย หากสนใจฝากบ้านไว้กับตำรวจ สามารถลงทะเบียนผ่าน Application “ฝากบ้าน 4.0” หรือติดต่อที่สถานีตำรวจในพื้นที่ที่บ้านตั้งอยู่โดยไม่เสียค่าใช้จ่าย